Bartska cyrkej

Bartska cyrkej je ewangelsko-lutherska cyrkej w Barće w Budyskim wokrjesu. Wona słuži Bartskej ewangelskej wosadźe w cyrkwinskim wobwodźe Budyšin-Kamjenc ewangelskeje krajneje cyrkwje w Sakskej. Hač do 20. lětstotka je so tu tež serbsce prědowało.

Wokoło cyrkwje leži stary Bartski kěrchow z někotrymi historiskimi narownymi pomnikami, mjeztym zo je nowe pohrjebnišćo kusk zdaleny do sewjerowuchodneho směra. Pomnik za padnjenych Prěnjeje swětoweje wójny nadeńdźe so wokoło cyrkwinskich duri a nima serbski napis.

Ewangelska cyrkej w Barće steji jako kulturny pomnik pod škitom.

 Stawizny 
Dźensniši cyrkwinski twar je so w lěće 1819 poswjećił. Dotalna Bartska cyrkej z lětow 1704/05 kaž tež wěža z lěta 1768 běštej w běhu Bitwy pola Budyšina w meji 1813 wupaliłoj.

 Wosada 
Do Bartskeje wosady słušeja nimo Barta samoho wjeski Bukojna, Dubrawka, Nowa Wjeska, Rakojdy, Stróža a Zubornička. Hač do lěta 1815 a rozdźělenju Hornjeje Łužicy mjez Pruskej a Sakskej běchu tež wobydlerjo Wukrančic do Barta zafarowani.

Dźensa słuša Bartska wosada hromadźe z Hrodźišćanskej, Bukečanskej, Malešansko-Hućinjanskej, Poršisko-Budyšinskej a Wósporsko-Kotečanskej k wulkowosadźe „Při Lubaće“.

 Fararjo 
 doba  mjeno  ródna wjes  žiwjenske daty  přispomnjenja 1648–1673  Jurij Ludovici  Bukojna  1619–1673  1739–1779  Bohuchwał Hempel  Rakecy  1700–1779    1780–1788  Jan Křesćan Abram Krygar  Górjenow (DŁ)  1750–1824  po tym w Hrodźišću 1788–1801  Jan Wencel  Dźěžnikecy  1737–1801  do toho we Wernarjecach 1802–1822  Bjedrich Nathanael Klin  Lejno  1757–1822  do toho tule diakon 1822–1833  městno njewobsadźene      zastarane přez diakona Křesćana Bjedricha Junghänela 1833–1863  Adolf Moritz Thieme  Oberottendorf  1805–1863  do toho diakon w Njeswačidle 1863–1890  Korla Herman Robert Rjeda  Smělna  1816–1900  do toho w Hućinje 1890–...  Matek      1932–1966  Gerhard Renč  Wjelećin  1897–1982  do toho we Łupoji 1971–2002  Joachim Philipp      posledni farar samostatneje Bartskeje wosady

Farar Renč bě posledni, kiž tež serbsce prědowaše. Tež na wuměnku wuhotowaše hišće hač do lěta 1975 hdys a hdys serbske kemše.

 Wobrazy 

 Literatura 



 Wotkazy 

 Webstrona Hrodźišćanskeje wulkowosady
 Wopisanje Bartskeje wosady w Statistice Łužiskich Serbow Arnošta Muki (digitalizat)
 Ewangelske hornjoserbske spěwarske (z notami) z Barta. 17. lětstotk (digitalizat)

Kategorija:Malešecy
Kategorija:Ewangelsko-lutherski cyrkwinski twar
Kategorija:Cyrkwinske twarjenje w Budyskim wokrjesu
Kategorija:Kulturny pomnik w Budyskim wokrjesu